На основу члaна 6. Одлуке о помоћи за озакоњење стана или породичне куће као вид стамбене подршке („Службени лист Града Новог Сада“, бр. 43/19 и 59/20), Комисија за остваривање помоћи за озакоњење стана или породичне куће расписује

**Ј А В Н И П О З И В**

**ЗА ОСТВАРИВАЊЕ ПОМОЋИ ЗА**

**ОЗАКОЊЕЊЕ СТАНА ИЛИ ПОРОДИЧНЕ КУЋЕ**

I.

Позивају се заинтересована лица да поднесу захтев за остваривање помоћи за озакоњење стана или породичне куће као вид стамбене подршке, под којом се подразумева израда техничке и геодетске документације за озакоњење стана или породичне куће.

II.

Поступак спроводи Комисија за озакоњење стана или породичне куће (у даљем тексту: Комисија).

III.

Захтев може поднети лице које:

* је држављани Републике Србије,
* са члановима свог породичног домаћинства има пребивалиште на територији Града Новог Сада,
* са члановима свог породичног домаћинства нема у својини стан односно породичну кућу на територији Републике Србије,
* са члановима свог породичног домаћинства станује у стану или породичној кући изграђеној супротно прописима којима се уређује изградња објекта, а која се налази на земљишту у његовој својини,
* је код надлежног органа поднело захтев за озакоњење стана или породичне куће,
* да се стан или породична кућа за које је поднет захтев за озакоњење могу озаконити.

IV.

Чланом породичног домаћинства подносиоца захтева сматрају се лица која заједно станују са подносиоцем захтева и то:

* његов супружник и ванбрачни партнер,
* деца рођена у браку или ван брака, усвојена или пасторчад,
* родитељи подносиоца захтева или његовог супружника или ванбрачног партнера који немају решену стамбену потребу и
* друга лица која су подносилац захтева или његов супружник или ванбрачни партнер дужни по закону да издржавају, а који најмање две године имају пријављено пребивалиште на истој адреси пре објављивања Јавног позива.

Родитељем који сам врши родитељско право сматра се у случају: 1) када је други родитељ непознат, 2) када је други родитељ преминуо, 3) када је други родитељ потпуно лишен родитељског права односно пословне способности, 4) када само он живи са дететом, а суд још није донео одлуку о вршењу родитељског права, 5) на основу одлуке суда када не води заједнички живот са другим родитељем, а нису закључили споразум о вршењу родитељског права, 6) на основу одлуке суда када не води заједнички живот са другим родитељем, а закључили су споразум о заједничком или самосталном вршењу родитељског права који по процени суда није у најбољем интересу детета, 7) на основу одлуке суда када не води заједнички живот са другим родитељем, а закључили су споразум о самосталном вршењу родитељског права који је по процени суда у најбољем интересу детета.

V.

 Границе прихода као услов за остваривање помоћи за озакоњење стана или породичне куће износе:

|  |  |  |
| --- | --- | --- |
| **Број чланова домаћинства** | **Максимални приход по домаћинству у динарима** | **Максимални приход по домаћинству у динарима за особе са инвалидитетом** |
| 1 одрасла особа | 35.042,42 | 35.042,42 |
| 1 одрасла особа и 1 дете до 14 година | 52.563,62 | 70.084,83 |
| 1 одрасла особа и 2 деце до 14 година | 70.084,83 | 87.606,04 |
| 1 одрасла особа и 3 деце до 14 година | 87.606,04 | 105.127,25 |
| 1 одрасла особа и 4 деце до 14 година | 105.127,25 | 122.648,45 |
| 2 одрасле особе | 59.572,11 | 77.093,31 |
| 2 одрасле особе и 1 дете до 14 година | 77.093,31 | 94.614,52 |
| 2 одрасле особе и 2 деце до 14 година | 94.614,52 | 112.135,73 |
| 2 одрасле особе и 3 деце до 14 година | 112.135,73 | 129.656,94 |
| 3 одрасле особе | 84.101,80 | 101.623,00 |
| 3 одрасле особе и 1 дете до 14 година | 101.623,00 | 119.144,21 |
| 3 одрасле особе и 2 деце до 14 година | 119.144,21 | 136.665,42 |
| 4 одрасле особе | 108.631,49 | 126.152,69 |
| 4 одрасле особе и 1 дете до 14 година | 126.152,69 | 143.673,90 |
| 5 одраслих особа | 133.161,18 | 150.682,38 |

 Приходи подносиоца захтева заједно са приходима чланова његовог породичног домаћинства не смеју да прелазе границе прихода по овом члану, а под приходима се подразумева просечан месечни приход породичног домаћинства подносиоца захтева остварен у периоду од шест месеци који претходе месецу у коме је расписан Јавни позив.

Под приходима се сматрају:

1. примања и приходи који се остварују у месечним износима и то зарада, односно плата или накнада зараде, односно накнада плате, уговора о делу, пензија;
2. приход од регистрованог пољопривредног газдинства;
3. приход по основу обављања регистроване предузетничке делатности;
4. приходи у виду добити или дивиденди кроз чланство у привредном друштву;
5. други приходи у складу са законом.

Под приходима се не сматрају примања која се остварују по основу инвалидитета.

VI.

Рок за подношење захтева је 30 дана од дана објављивања Јавног позива, рачунајући од наредног дана од дана објављивања Јавног позива.

VII.

Захтеви се са документацијом прописаном Јавним позивом подносе Kомисији путем Градске управе за имовину и имовинско-правне послове (у даљем тексту: Градска управа), у затвореним ковертама путем поште или писарнице Градске управе на адреси Нови Сад, Народног фронта број 53, са назнаком: „Захтев за Јавни позив за oзакоњење стана или породичне куће“.

На затвореној коверти треба да буде наведено име, презиме, адреса и контакт телефон подносиоца захтева.

Захтеве могу поднети само физичка лица.

Захтеви се подносе на обрасцима који се могу преузети на писарници Градске управе у Новом Саду, Народног фронта број 53, на сајту Града Новог Сада [www.novisad.rs](http://www.novisad.rs) и на сајту Градске управе www.imovina.novisad.rs.

VIII.

 Комисија врши бодовање потпуних и благовремених захтева који испуњавају услове из Јавног позива у складу са Законом о становању и одржавању зграда („Службени гласник РС“, бр. 104/16 и 9/20-др.закон) и Правилником о мерилима за утврђивање реда првенства за доделу стамбене подршке („Службени гласник РС“, број 75/17).

 Неблаговремене захтеве Комисија неће разматрати, о чему ће обавестити подносиоца захтева.

 Уколико поднети захтев садржи формални недостатак који спречава поступање по истом или ако је неразимљив и непотпун, Комисија ће писаним путем позвати подносиоца захтева да у року од осам дана отклони недостатке.

 У случају из претходног става, уколико подносилац захтева у остављеном року не отклони недостатке, Комисија тај захтев неће даље разматрати и бодовати, о чему ће обавестити подносиоца захтева.

 Захтеве који не испуњавају услове из Јавног позива у складу са законом и подзаконским актима, Комисија неће бодовати, о чему ће обавестити подносиоца захтева.

IX.

На основу спроведеног бодовања захтева из тачке VIII. став 1. овог јавног позива, Комисија сачињава Предлог листе реда првенства за остваривање помоћи за озакоњење стана или породичне куће, који се објављује у дневном листу „Дневник“, на сајту Града Новог Сада и на сајту Градске управе.

За све додатне информације у вези са Јавним позивом подносилац захтева може да се обрати на телефоне број: 021/489-0011, 021/489-00-43, 021/489-0057 и 021/489-0093.

X.

 На Предлог листе реда првенства за остваривање помоћи за озакоњење стана или породичне куће подносилац захтева може да подносе приговор Градском већу Града Новог Сада, у року од 15 дана од дана објављивања Предлога листе реда првенства.

 Приговор се подноси путем Градске управе, поштом на адресу Нови Сад, Народног фронта број 53, или путем писарнице Градске управе на истој адреси.

 Након доношења одлуке Градског већа Града Новог Сада о свим приговорима, Комисија утврђује Листу реда првенства за остваривање помоћи за озакоњење стана или породичне куће, која се објављује у дневном листу „Дневник“, на сајту Града Новог Сада и на сајту Градске управе.

 На основу утврђене Листе реда првенства, Скупштина Града Новог Сада доноси одлуку за остваривање помоћи за озакоњење стана или породичне куће, која се објављује у дневном листу „Дневник“, на сајту Града Новог Сада и на сајту Градске управе.

XI.

На основу правоснажне Одлуке Скупштине Града Новог Сада за остваривање помоћи за озакоњење стана или породичне куће, закључује се уговор о остваривању помоћи за озакоњење стана или породичне куће, а израду техничке и геодетске документације за озакоњење стана или породичне куће вршиће пројектна организација која буде изабрана путем поступка јавних набавки за ову врсту посла од стране Градске управе.

XII.

Уз уредно попуњен захтев (Образац 1) подноси се и следећа документација:

1. **ЗА ПОДНОСИОЦА ЗАХТЕВА И ЧЛАНОВЕ ЊЕГОВОГ ДОМАЋИНСТВА:**
	1. **за подносиоца захтева:**

|  |  |  |
| --- | --- | --- |
| **Р.бр.** | **Потребна документација** | **Документ издаје** |
|  | Извод из матичне књиге рођених | Градска управа за опште послове |
|  | Уверење о држављанству (не старије од 6 месеци) | Градска управа за опште послове |
|  | Потврда о пребивалишту (не старија од 6 месеци) | Министарство унутрашњих послова |
|  | Потврда о приходима или потврда о незапослености, све за период од 6 месеци за месеце који претходе месецу у коме је расписан Јавни позив  | Послодавац или Фонд за пензијско и инвалидско осигурање или Национална служба за запошљавање или изјава о незапослености дата под кривичном и материјалном одговорношћу, оверена код Јавног бележника (Образац 2) |
|  | Уверење о имовном стању за територију Града Новог Сада | Републички геодетски завод, Службе за катастар непокретности Нови Сад 1, 2 и 3 |
|  | Доказ о имовном стању за територију Републике Србије | Изјава дата под кривичном и материјалном одговорношћу да нема у својини стан или породичну кућу на територији Републике Србије, оверена код Јавног бележника (Образац 3) |
|  | Доказ о власништву на земљишту на коме је изграђен стан или породична кућасупротно прописима којима се уређујеизградња објеката | Републички геодетски завод, Службе за катастар непокретности Нови Сад 1, 2 и 3 |
|  | Доказ да је поднет захтев за озакоњењестана или породичне куће  | Градска управа за урбанизам и грађевинске послове |
|  | Доказ да се стан или породична кућа за које је поднет захтев за озакоњење могу озаконити | Градска управа за урбанизам и грађевинске послове |
|  | Родитељ који сам врши родитељско право | -Извод из матичне књиге рођених за децу без утврђеног очинства уколико је други родитељ непознат – издаје Градска управа за опште послове или-Изјава дата под кривичном и материјалном одговорношћу, оверена код Јавног бележника да живи са дететом/децом уколико суд још није донео одлуку о вршењу родитељског права или-Одлука надлежног суда уколико подносилац захтева не води заједнички живот са другим родитељем, а нису закључили споразум о вршењу родитељског права или су закључили споразум о заједничком или самосталном вршењу родитељског права који по процени суда није у најбољем интересу детета или су закључили споразум о самосталном вршењу родитељског права који је по процени суда у најбољем интересу детета или-Извод из матичне књиге умрлих за другог родитеља или решење надлежног органа о проглашењу другог родитеља као несталог лица умрлим уколико је други родитељ преминуо или -Изјава дата под кривичном и материјалном одговорношћу, оверена код Јавног бележника да сам врши родитељско право уколико је други родитељ потпуно лишен родитељског права односно пословне способности |

* 1. **за сваког члана породичног домаћинства подносиоца захтева:**

|  |  |  |
| --- | --- | --- |
| **Р.бр.** |  **Потребна документација** |  **Документ издаје** |
|  | Извод из матичне књиге рођених  | Градска управа за опште послове |
|  | Потврда о пребивалишту (не старија од 6 месеци)  | Министарство унутрашњих послова |
|  | Потврда о приходима или потврда о незапослености, све за период од 6 месеци за месеце који претходе месецу у коме је расписан Јавни позив | Послодавац или Фонд за пензијско и инвалидско осигурање или Национална служба за запошљавање или изјава о незапослености дата под кривичном и материјалном одговорношћу, оверена код Јавног бележника (Образац 2) |
|  | Уверење о имовном стању за територију Града Новог Сада | Републички геодетски завод, Службе за катастар непокретности Нови Сад 1, 2 и 3 |
|  | Доказ о имовном стању за територију Републике Србије | Изјава дата под кривичном и материјалном одговорношћу да нема у својини стан или породичну кућу на територији Републике Србије, оверена код Јавног бележника (Образац 3, за малолетна лица изјаву даје подносилац захтева) |
|  | За члана породичног домаћинства узраста 14-26 година: потврда о приходима или потврда о незапослености или потврда да имају статус редовног ученика/редовног студента, све за период од 6 месеци за месеце који претходе месецу у коме је расписан Јавни позив, | -Послодавац или Републички фонд за пензијско и инвалидско осигурање или Национална служба за запошљавање или -изјава дата под кривичном и материјалном одговорношћу, оверена од стране Јавног бележника да је лице било незапослено и да није остваривало приходе (Образац 2, за малолетна лица изјаву даје подносилац захтева) или -потврда основне/средње школе/факултета |
|  | Извод из матичне књиге венчаних за брачног партнера подносиоца захтева или оверена изјава о постојању ванбрачне заједнице  | Градска управа за опште послове или изјава подносиоца захтева и ванбрачног партнера дата под кривичном и материјалном одговорношћу, оверена код Јавног бележника (Образац 4) |
|  | За усвојену децу подносиоца захтева -решење | Центар за социјални рад Града Новог Сада |
|  | За лица која су подносилац захтева и чланови његовог породичног домаћинства дужни по закону да издржавају - пресуда | Надлежни суд |

\*НАПОМЕНА:

- документи из напред наведених табела подносе се у оригиналу или копијама овереним код Јавног бележника,

- у складу са чланом 103. став 1. Закона о општем управном поступку („Службени гласник РС“, бр. 18/16 и 95/18-аутентично тумачење), Комисија може путем Градске управе по службеној дужности прибавити следећу документацију за подносиоца захтева и чланове његовог домаћинства:

* извод из матичне књиге рођених,
* уверење о држављанству,
* потврду о пребивалишту,
* уверења о имовном стању за територију Града Новог Сада,
* извод из матичне књиге венчаних,

осим уколико подносилац захтева у складу са ставом 3. истог члана изричито изјави да ће ту документацију прибавити сам.

1. **ЗА МЕРИЛА РЕДА ПРВЕНСТВА ПРЕМА УТВРЂЕНИМ КРИТЕРИЈУМИМА У СКЛАДУ СА ПРАВИЛНИКОМ О МЕРИЛИМА ЗА УТВРЂИВАЊЕ РЕДА ПРВЕНСТВА ЗА ДОДЕЛУ СТАМБЕНЕ ПОДРШКЕ („СЛУЖБЕНИ ГЛАСНИК РС“, БРОЈ 75/17) И ТО:**

За утврђивање реда првенства за решавање стамбене потребе по овом јавном позиву одређују се мерила према следећим критеријумима:

* 1. здравствено стање,
	2. инвалидност и телесно оштећење.
	3. **Документација за мерило према критеријуму здравственог стања подносиоца захтева и чланова његовог породичног домаћинства (само за лица са тешком болешћу која немају статус особе са инвалидитетом):**
* извештај лекарске комисије или налаз конзилијума лекара или друга медицинска документација којом се доказује постојање тешке болести.

\*НАПОМЕНА: тешком болешћу сматрају се: малигне болести, теже болести крви, инсулин зависни дијабетис мелитус, хронична бубрежна инсуфицијенција на дијализи и после транплантације, тешке урођене и стечене срчане мане, тешки облици астме, хронична неспецифична болест плућа, активна туберкулоза, системске аутоимуне болести, прогресивна неуромишићна обољења, епилепсија, тежи душевни поремећаји и друга тешка обољења.

* 1. **Документација за мерило према критеријуму инвалидности и телесног оштећења подносиоца захтева и чланова његовог породичног домаћинства (само за лица са статусом особе са инвалидитетом):**
* за особе са инвалидитетом - решење Фонда за пензијско и инвалидско осигурање или решење Националне службе за запошљавање,
* за особе са телесним оштећењем - решење Републичког фонда за пензијско и инвалидско осигурање,
* за особе са психофизичком ометеношћу - мишљење надлежног органа или комисије,
* за ратне војне инвалиде – решење Управе за борачко-инвалидску заштиту Града Новог Сада.

**РЕПУБЛИКА СРБИЈА Председник Комисије**

**АУТОНОМНА ПОКРАЈИНА ВОЈВОДИНА Вера Зорић, с.р.**

**ГРАД НОВИ САД**

**КОМИСИЈА ЗА ОЗАКОЊЕЊЕ**

**СТАНА ИЛИ ПОРОДИЧНЕ КУЋЕ**

**Број: XXV-020-124/21**

**Датум: 12.05.2021. године**

**НОВИ САД**